घर आली-(होशा च आइयै) फी तूं ए के आखै करनीं जे आर्य चारुदत्त होरें गी कोई चोट नईं आई ? चंगा हा जे उनई जिन्दू पर कोई चोट आई जन्दी, पर उन्दे नां पर ऐ चोट बड़ी माड़ी ऐ। हुन इस नगरी च लोकें इस चाली गल्लां करनियां न-"गरीबी आई जाने करी चारुदत्त ने गै ऐ माड़ा कम्म कीता ऐ।" (उप्पर दिक्खियै ते लम्मा साह भारियै) ए परमेस्सरा, कमल-पत्रै उप्पर पेदियें बुन्दें दा समान चंचल, गरीबें दे भागें कन्ने तुस बी ऐ कैसियां खेडां करदे ओ! ए मेरे कोल प्योकेआ थोई दी इक (सुच्चे) मोतियें दी मालां ऐ। पर में उन्दा स्वातम जाननी आं, उन्ने इसी बी अंगीकार नईं करना। रदनिका, आर्य गी बिन्द सद्दी आन।